作者：无名氏
词牌/韵律：落梅慢・落梅

paragraphs: 带烟和雪，繁枝澹伫，谁将粉融酥滴。
疏枝冷蕊厌群芳，年年常占春色。
江路溪桥谩倒，袅袅风中无力。
暗香浮动冰姿，明月里，想无花比高格。
争奈光阴瞬息。
动幽怨、潜生羌笛。
新花斗巧，有天然闲态，倚阑堪惜。
零乱残英片片，飞上舞筵歌席。
断肠忍泪念前期，经岁还有芳容隔。